
TISZTA LAP

Kulcsszavak: fenntartható;porcelán;újrakezdés;héj;mag
Féléves feladataim között alkalmam nyílt egy különleges porcelán ékszerkollekció létrehozására, amely a "White page" (Fehér lap) szókapcsolatra reflektált. Ez a kifejezés az újrakezdést, a tiszta lelkiismeretet és a környezetünkben felfedezhető újdonságokat idézi. Tervezési módszertanomban a slow design elemeit alkalmaztam, amely a fenntarthatóságra, a környezet hatásaira és a bennünk zajló változásokra hívja fel a figyelmet. A kísérleti folyamat során személyes környezetemet vizsgáltam, és olyan felhalmozódott alapanyagokra összpontosítottam, amelyekhez érzelmileg kötődtem. Ilyen például az elhasznált gyertya, amely a pillanatok emlékét őrzi meg. Az általam tervezett tárgyak belső magját hőálló porcelánból készítettem, amelyet mulandó, idővel eltűnő anyagokkal (viasz, jég, agyag) vontam be. A külső borítás fokozatos eltűnésével a belső értékek kerülnek előtérbe, amelyeket egy Möbiusz-szalag formája szimbolizál. A kollekció elkészítéséhez különböző papírporcelán receptúrákat fejlesztettem, amelyek lehetővé tették a csavart formák tökéletes kivitelezését.



